b'\n_START_ARTICLE_\nCullinan (diamant)\n_START_PARAGRAPH_\nDiamant Cullinan je do danes najve\xc4\x8dji na svetu izkopani diamant. Izkopan je bil leta 1905 v Ju\xc5\xbeni Afriki, to\xc4\x8dneje v rudniku dru\xc5\xbebe Premier Diamond Mining Company v kraju Cullinan, v okro\xc5\xbeju Gauteng. Zasluge za odkritje tega dragulja pripadajo Fredericku Wellsu, ki naj bi kamen na\xc5\xa1el v izkopani rudi na povr\xc5\xa1ju rudnika. Neobdelan je diamant tehtal 3.106 karatov ali 621,2 grama. Kmalu po odkritju so ga s po\xc5\xa1tnim vozom prepeljali v Anglijo, v javnost pa so zaradi varnosti raz\xc5\xa1irili govorice, da potuje s strogo varovano ladjo. Leta 1907 je vlada Transvaala diamant odkupila od podjetja Premier Mine Company in ga podarila kralju Edvardu VII. kot darilo za njegov rojstni dan in hkrati izraz dobre volje po burskih vojnah. Leta 1908 so kamen poslali v Amsterdam, kjer so ga obdelali. Ob prvem poskusu rezanja se je jekleno rezilo zlomilo. Uspel je \xc5\xa1ele drugi poskus in obdelava se je za\xc4\x8dela.\n_START_SECTION_\nCullinan I - IX\n_START_PARAGRAPH_\nPri obdelavi diamanta je iz njega nastalo devet velikih diamantov, ki so jih poimenovali z rimskimi \xc5\xa1tevilkami od ena do devet. Enaindvajsetega novembra 1908 so kralju naposled predali dva najve\xc4\x8dja dragulja, Cullinan I., ki tehta 530,2 karatov (kasneje poimenovan Velika afri\xc5\xa1ka zvezda), in Cullinan II. (posledi\xc4\x8dno poimenovan Mala afri\xc5\xa1ka zvezda), ki je bil te\xc5\xbeek 317,4 karatov. Preostalih sedem ve\xc4\x8djih kamnov, Cullinan III.-IX., 96 odlomkov in 9 karatov grobih okru\xc5\xa1kov, ki so jih pri obdelavi dobili iz velikega kamna, so ve\xc4\x8dinoma podarili podjetju Asscher v zahvalo za njihov trud. Diamant Cullinan IV. je kralj Edvard VII. pozneje kupil za darilo svoji \xc5\xbeeni Aleksandri, medtem ko je ostale kamne kupila transvaalska vlada in jih leta 1911 podarila kraljici Mariji. Danes so diamanti iz zbirke Cullinan del kralji\xc4\x8dine zasebne zbirke. Oba najve\xc4\x8dja, Cullinan I. in Cullinan II. pa so vdelali v vladarsko \xc5\xbeezlo s kri\xc5\xbeem in v dr\xc5\xbeavno krono.'